Årvågne naboer til et stråtækt sommerhus på Nørre Hurupvej i Øster Hurup opdagede ved 07-tiden i morges, at der kom røg fra nabohuset. Og de kontaktede Nordjyllands Beredskab, som kunne konstatere, at der var en mindre brand i sommerhusets stue. - Der er brændt tre til fire kvadratmeter, og resten af huset er sod- og røgskadet, men ellers er der ikke sket voldsom skade, siger indsatsleder Rene Nikolajsen fra Nordjyllands Beredskab. Han fortæller, at brandårsagen er ukendt, og at politiets teknikere nu skal foretage nærmere undersøgelser på stedet for at få fastslået brandårsagen.

Referat:
Naboer opdagede røg fra sommerhus i Øster Hurup - det viste sig at være en mindre brand i husets stue.